Diari Oficial de la Generalitat Valenciana


Sumari del DOGV 2912, del 20-01-1997 (1997/845421)

ORDRE de 26 de desembre de 1996, de la Conselleria d'Agricultura i Medi Ambient, per la qual es regula el procediment per a la sol·licitud, la tramitació i la concessió de les ajudes als productors de determinats conreus herbacis en la campanya de comercialització 1996/97 i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1997.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/12/26/(1)/dof/vci/html**

### Dades del document

Número de DOGV
:   2912

Data del DOGV
:   20-01-1997

Secció del DOGV
:   DISPOSICIONS GENERALS

Número del document
:   1997/845421


Data del document
:   26-12-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 26 de desembre de 1996, de la Conselleria d'Agricultura i Medi Ambient, per la qual es regula el procediment per a la sol·licitud, la tramitació i la concessió de les ajudes als productors de determinats conreus herbacis en la campanya de comercialització 1996/97 i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1997.
  
L'Ordre de 26 de novembre de 1996, del Ministeri d'Agricultura, Pesca i Alimentació (BOE núm. 291, de 3 de desembre de 1996), estableix l'aplicació a Espanya dels reglaments de la Unió Europea que estableixen un sistema integrat de gestió i control de determinats règims d'ajuda comunitaris, regula el procediment de sol·licitud, tramitació i concessió de les ajudes als productors de determinats conreus herbacis i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1997.
  
  
L'Ordre de 22 de novembre de 1996 (BOE núm. 290, de 2 de desembre de 1996), determina els índexs comarcals de guaret tradicional per a les terres de conreus herbacis de secà, definides en el Reglament CEE 1.765/1992, del Consell, per a la campanya de comercialització 1997/98.
  
D'altra banda, l'Ordre de 22 de novembre de 1996 (BOE núm. 292, de 4 de desembre de 1996) regula, per a aquesta campanya, la retirada del conreu de les terres que es beneficien dels pagaments compensatoris previstos en el Reglament CEE 1.765/1992, del Consell, la normativa específica del règim de suport als productors de llavors oleaginoses i l'ús de les terres retirades per a la producció de primeres matèries amb destinació no alimentària.
  
Les disposicions d'aplicació dels pagaments compensatoris mencionats s'estableixen en els reglaments (CE) de la Comissió 658/1996, de 9 d'abril, 334/1993, de 15 de febrer i 762/1994, de 6 d'abril.
  
D'altra banda, el Reglament (CE) 1.577/1996, del Consell, de 30 de juliol, pel qual s'estableix una mesura específica en favor de determinades lleguminoses de gra, preveu una ajuda per hectàrea per a les sembres de llentilles, cigrons, veces i erbs, amb una superfície màxima garantida de 400.000 hectàrees per al conjunt de la Comunitat Europea. Així mateix, estableix que s'aplicarà el sistema integrat de gestió i control a aquesta mesura. Les disposicions d'aplicació d'aquest reglament s'estableixen en el Reglament (CE) 1.644/1996, de la Comissió, de 30 de juliol.
  
Així mateix, l'apartat 6 de l'article 25 del Reglament (CE) 3.072/1995, del Consell, pel qual s'estableix l'organització comuna del mercat de l'arròs, preveu la inclusió dels productors d'aquest conreu en el sistema integrat del règim d'ajuda.
  
Sense perjudici de l'aplicació directa i immediata dels reglaments comunitaris esmentats, com també de la normativa bàsica estatal, és convenient concretar, puntualitzar i assenyalar determinats aspectes d'aquesta darrera, a fi de facilitar als agricultors i ramaders de la Comunitat Valenciana l'accés a les ajudes.
  
Per això, a proposta de la Direcció General de Produccions, Mercats i Pesca, i fent ús de les atribucions conferides per l'article 35 de la Llei de Govern Valencià,
  
  
Ordene
  
  
Article 1. Beneficiaris
  
1. Els titulars d'explotacions agràries ubicades totalment o en la major part en territori de la Comunitat Valenciana podran sol·licitar els pagaments compensatoris previstos en el Reglament CEE 1.765/1992 a determinats conreus herbacis (cereals, oleaginoses, proteaginoses i lli no tèxtil), el pagament compensatori per al conreu de l'arròs, les ajudes per superfície per a certes lleguminoses de gra (llentilles, cigrons, veces i erbs), com també justificar la superfície farratgera, a l'efecte del càlcul de la densitat ramadera.
  
  
2. Els titulars d'explotacions ramaderes que es troben ubicades a la Comunitat Valenciana podran sol·licitar la prima especial a la producció de carn de boví, la prima en benefici dels productors que mantinguen en la seua explotació vaques nodrisses i la prima en benefici dels productors d'oví i cabrum, establertes per la reglamentació comunitària.
  
3. A l'efecte d'aquestes ajudes, s'entén per titular d'explotació el productor agrícola i/o ramader amb personalitat física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres, l'explotació de la qual es trobe en el territori de l'Estat espanyol.
  
4. Cada titular d'explotació presentarà una única sol·licitud d'ajuda «superfícies» i una única sol·licitud d'ajudes ramaderes. En tot cas, es podran presentar, per a la prima especial als productors de carn de boví, sol·licituds complementàries a la primera.
  
  
  
Article 2. Sol·licituds i impresos
  
1. Els interessats hauran de presentar una sol·licitud independent per a les ajudes per superfícies i una altra per a les primes ramaderes. Les sol·licituds es realitzaran en els formularis o impresos habilitats per la Conselleria d'Agricultura i Medi Ambient.
  
2. Els impresos estaran disponibles en les oficines comarcals, com també en els Serveis Territorials de la Conselleria d'Agricultura i Medi Ambient d'Alacant, Castelló i València.
  
  
Article 3. Termini de presentació i objecte de les sol·licituds
  
1. El termini de presentació de les sol·licituds d'ajuda serà el comprés entre el 2 de gener i el 6 de març de 1997.
  
2. Les sol·licituds presentades dins dels 25 dies naturals següents a l'acabament d'aquest termini seran acceptades, però l'import de les ajudes serà reduït en un 1 per cent per cada dia hàbil de retard, tret que el retard en la presentació s'haguera produït per causes de força major. Les sol·licituds presentades una vegada transcorreguts 25 dies naturals després de l'acabament del termini previst en l'apartat 1, es consideraran no presentades.
  
  
3. No obstant el que es preveu en l'apartat 1, en allò que fa referència a la prima especial als productors de carn de boví, es podran presentar les sol·licituds fins el 31 de desembre de 1997 i, en conseqüència, no se'ls aplicarà el que es preveu en l'apartat 2.
  
4. Els titulars d'explotacions agràries i/o ramaderes hauran de presentar en el termini previst les sol·licituds corresponents sempre que desitgen:
  
- Obtenir els pagaments compensatoris per a determinats conreus herbacis, cereals, oleaginoses, proteaginoses i lli no tèxtil, establerts en l'apartat 3 de l'article quart del Reglament CEE 1.765/1992, del Consell, de 30 de juny.
  
- Obtenir el pagament compensatori per al conreu de l'arròs establert en l'article 6 del Reglament (CE) 3.072/1995 del Consell, de 22 de desembre.
  
- Obtenir les ajudes per superfície per a certes lleguminoses de gra (llentilles, cigrons, veces i erbs), establertes en el Reglament (CE) 1.577/1996, del Consell, de 30 de juliol.
  
- Justificar la superfície farratgera a l'efecte del càlcul del factor de densitat ramadera establert en l'article quart del Reglament CEE 805/191968, que limita el nombre total d'animals amb dret a prima en el sector boví, excepte quan les unitats de bestiar major de l'explotació que s'hagen de prendre en consideració per a aquest càlcul no siguen superiors a 15, tret que sol·liciten el benefici d'import complementari d'aquestes primes.
  
Les «superfícies farratgeres» hauran d'estar disponibles, almenys durant els set primers mesos de l'any, per a la cria de boví, oví i cabrum.
  
- Obtenir la prima especial als productors de carn de boví establerta en l'article 4.ter del Reglament CEE 805/1968.
  
- Obtenir la prima en benefici dels productors que mantinguen en la seua explotació vaques nodrisses, establerta en l'article 4. quinquies del Reglament CEE 805/1968.
  
- Obtenir la prima en benefici dels productors d'oví i cabrum establerta en l'article 5 del Reglament MYF 9360/1989.
  
  
  
Article 4. Presentació de sol·licituds
  
1. Les sol·licituds es presentaran en les oficines de la Conselleria d'Agricultura i Medi Ambient esmentades en l'article segon d'aquesta ordre i en la resta de llocs i formes a què fa referència l'article 38 de la Llei 30/1992, sempre que l'explotació o, si s'escau, la major part de la superfície de les parcel·les agrícoles relacionades en la sol·licitud d'ajuda «superfícies» es trobe ubicada a la Comunitat Valenciana.
  
  
Article 5. Contingut de les sol·licituds d'ajudes per superfícies
  
1. En la sol·licitud es relacionaran la totalitat de les parcel·les agrícoles i de les parcel·les de pastures i prats de l'explotació, i s'indicarà per a cada una d'elles:
  
- L'espècie conreada i, si escau, la varietat.
  
- El tipus de guaret o de retirada del conreu, distingint entre: guaret tradicional, retirada obligatòria (s'especificarà, si s'escau, si es tracta de fixa o lliure), retirada voluntària i abandonament quinquennal establert en el Reglament CEE 2.328/1991. Es diferenciarà en tots els tipus de retirada si es mantindrà la terra nua o amb una coberta vegetal.
  
- El guaret mediambiental, amb indicació de la superfície que es computarà per al compliment dels índexs comarcals de guaret en secà vigents per a la campanya 1997-98.
  
- La repoblació forestal, amb indicació de la superfície que es computarà per al compliment de l'obligació de la retirada del conreu prevista en el Reglament CEE 1.765/1992.
  
- La superfície utilitzada per a la producció de farratges destinats a la deshidratació, a què al·ludeix el Reglament CEE 603/1995, del Consell.
  
- Les superfícies o parcel·les agrícoles dedicades a l'alimentació del bestiar oví i cabrum, segons el que es disposa en l'article 12 de l'Ordre Ministerial de 26 de novembre de 1996.
  
- La superfície d'hectàrees, amb dos decimals.
  
- El sistema d'explotació: secà o regadiu.
  
- Les referències identificatives corresponents a les parcel·les cadastrals que constitueixen la parcel·la agrícola corresponent.
  
En els casos de termes municipals o part d'aquests que hagen estat sotmesos a un procés de transformació del territori o redistribució de la propietat, per als quals encara no es dispose de nou cadastre, s'autoritza la utilització de les referències identificatives alfanumèriques contingudes en els plànols en què es reflectisca la nova situació de la propietat.
  
- Quan es tracte de superfícies farratgeres de titularitat pública o aprofitament de pastures utilitzades en comú per més d'un productor, s'anotaran únicament les referències relatives a la ubicació d'aquestes parcel·les (província i municipi) amb indicació expressa del tipus d'utilització. Les autoritats locals o provincials competents expediran un certificat de les superfícies objecte de l'adjudicació de pastures, amb la indicació de les referències cadastrals.
  
  
- Totes les parcel·les agrícoles declarades seran contrastades amb les dades facilitades per les gerències de cadastre de rústica. En el cas que es declaren superfícies de regadiu, la Conselleria d'Agricultura i Medi Ambient ho comprovarà amb aquestes dades. Si la superfície declarada no consta com a regadiu, se li aplicaran les ajudes corresponents al secà.
  
2. Quan un productor pertanyent a una agrupació de productors d'oví i cabrum que haja sol·licitat la prima d'acord amb el que es preveu en l'apartat 3 de l'article 24 sol·licite, a més, el benefici d'una altra de les primes relacionades en l'apartat 2 de l'article 1, haurà de declarar en la sol·licitud d'ajuda «superfície», a més de les parcel·les de superfície farratgera utilitzades a títol individual, totes les utilitzades per l'agrupació d'oví a què pertany, amb indicació, en aquestes últimes, del CIF de l'agrupació.
  
La superfície corresponent a aquesta agrupació es repartirà entre els productors que en formen part proporcionalment al límit individual assignat a cada un d'ells.
  
  
Article 6. Documentació addicional a la sol·licitud d'ajuda a superfícies
  
1. Els titulars d'explotacions agràries hauran de presentar, juntament amb la sol·licitud d'ajuda «superfícies», la documentació següent:
  
a) Fotocòpia del NIF, per a persones físiques, o fotocòpia del CIF, per a persones jurídiques.
  
b) Certificat bancari justificant del fet que el compte corrent, la llibreta, etc., ressenyat en la sol·licitud correspon al sol·licitant.
  
c) Croquis acotats que permeten situar i localitzar les parcel·les agrícoles per a les quals se sol·liciten els pagaments compensatoris o que es declaren com a superfícies farratgeres, quan aquestes parcel·les no coincidisquen amb una o diverses parcel·les cadastrals íntegrament, en el cas que les parcel·les cadastrals ocupades parcialment tinguen una superfície superior a 10 hectàrees.
  
En el cas que les parcel·les agrícoles declarades de retirada obligatòria (fixa o lliure), caldrà presentar el croquis corresponent sempre que la superfície neta utilitzada de la parcel·la agrícola no es corresponga amb una o diverses parcel·les cadastrals íntegrament.
  
d) En el cas de superfícies utilitzades en comú, el certificat d'adjudicació expedit per les autoritats locals o provincials competents, en el qual s'expresse el nombre d'hectàrees assignades i el període d'utilització per a la campanya 1997.
  
e) En el cas que el titular estime que l'índex de guaret tradicional fixat per a la seua comarca en l'Ordre Ministerial de 22 de novembre de 1996 és superior al guaret que deixa en la seua explotació, haurà de justificar-ho mitjançant un informe agronòmic d'un tècnic competent.
  
f) Quan la sol·licitud estiga firmada per una persona diferent del titular, autorització expressa d'aquest últim.
  
En el cas que la documentació no es presente juntament amb la sol·licitud de les ajudes, es permetrà presentar-la dins del termini previst en l'apartat 2 de l'article 3, amb registre d'entrada.
  
  
  
Article 7. Modificació de les sol·licituds d'ajuda «superfícies»
  
1. Els titulars d'explotacions agràries que hagen presentat les sol·licituds d'ajuda «superfícies» en la forma i terminis exposats anteriorment, podran modificar-les mitjançant un escrit, fins el 15 de maig de 1996, sense cap penalització, en els supòsits següents:
  
  
a) Manifest error material en l'emplenament.
  
b) Canvi de titularitat degudament justificat.
  
c) Canvi de conreu o utilització de la parcel·la agrícola.
  
2. Pel que fa a les parcel·les agrícoles, excepte en l'últim supòsit esmentat, la sol·licitud no podrà modificar-se més que en casos especials, degudament justificats mitjançant un títol legítim, com ara matrimoni, defunció, compravenda o arrendament.
  
Únicament en aquests supòsits especials es podran afegir parcel·les a les anteriorment declarades.
  
3. En els casos de parcel·les declarades de retirada de la producció o de superfícies farratgeres, caldrà, a més, que les parcel·les que es pretenen afegir a les ja declarades hagueren estat ja incloses en la sol·licitud d'un altre agricultor que haguera transmès després de l'1 de gener de 1997 el dret d'explotació d'aquestes al nou titular i que la sol·licitud haguera estat corregida convenientment.
  
  
Com a excepció a l'anterior, en el cas de parcel·les retirades de la producció, es considerarà la addició efectuada d'aquestes parcel·les a les ja declarades per a complir el percentatge establert per a la retirada de terres obligatòria, en haver canviat el conreu d'una parcel·la no afectada pel sistema integrat per un altre conreu afectat per aquest sistema.
  
4. Independentment del que es disposa en els apartats anteriors, els titulars d'explotacions agràries que, amb posterioritat a la presentació de la sol·licitud d'ajuda «superfícies» i abans del 15 d'abril, formalitzen els contractes previstos en el Reglament CE 334/1993, hauran de presentar una modificació abans del 15 de maig de 1997 a fi de ressenyar, en les parcel·les retirades incloses en els contractes, les indicacions corresponents a espècie conreada i rendiment previst expressat en quilograms per hectàrea.
  
  
  
Article 8. Notificació de no-sembra
  
1. De conformitat amb el que s'estableix en l'article 9 del Reglament (CE) 658/1996, de 9 d'abril, la data límit de sembra per a la dacsa dolça serà el 15 de juny de 1997 en tot el territori espanyol. Així mateix, la data límit de sembra per als conreus de dacsa, gira-sol i soja serà el dia 31 de maig de 1997 en les zones especificades per a Espanya en l'annex IX del reglament esmentat.
  
2. Els titulars d'explotacions agràries situades en aquestes zones que a la data límit de 31 de maig de 1997 no hagen sembrat en la totalitat la superfície de dacsa, gira-sol i soja prevista en la seua sol·licitud d'ajuda «superfícies» o, si s'escau, en la sol·licitud de modificació, hauran de notificar-ho abans del dia 1 de juny de 1997 en la forma que, segons el cas, s'indica a continuació:
  
a) Els qui no hagen sembrat part de la superfície declarada de dacsa, gira-sol o soja, hauran d'emplenar el formulari fixat per la comunitat autònoma corresponent per a la sol·licitud d'ajuda «superfícies». En la capçalera d'aquesta escriuran, amb lletres majúscules, la frase «NOTIFICACIÓ DE NO-SEMBRA» i ressenyaran les parcel·les que no hagen estat sembrades i el conreu, dacsa, gira-sol o soja, de què es tracte.
  
b) Els qui no hagen fet cap sembra de dacsa, gira-sol o soja en les superfícies declarades, hauran de comunicar-ho, i faran constar les dades mínimes que figuren en el model de l'annex S3.
  
  
3. Els titulars d'explotacions agràries que en la data límit del 15 de juny de 1997 no hagen sembrat en la totalitat la superfície de dacsa dolça prevista en la seua sol·licitud d'ajuda «superfícies» o, si s'escau, en la sol·licitud de modificació, hauran de notificar-ho abans del dia 16 de juny de 1997 en la forma que, segons el cas, s'indica en les lletres a) i b) d'aquest mateix apartat. Amb aquesta finalitat, empraran l'imprès de «Notificació de no-sembra» corresponent.
  
Les notificacions, en la forma i els terminis indicats anteriorment, es presentaran en el mateix lloc on es va presentar la sol·licitud d'ajuda «superfícies».
  
  
Article 9. Retirada de terres per poder sol·licitar els pagaments compensatoris
  
1. Els productors de conreus herbacis que sol·liciten pagaments compensatoris d'acord amb el règim general hauran de complir el requisit de la retirada obligatòria de terres, el qual, per a la campanya de comercialització 1997-98, és del 5 per 100 de la superfície total per la qual se sol·liciten pagaments compensatoris. La retirada obligatòria pot realitzar-se per mitjà de les modalitats següents:
  
a) Retirada fixa, que implica un compromís de retirada permanent de les parcel·les afectades durant un termini de cinc anys.
  
b) Retirada lliure, que no exigeix cap compromís de rotació respecte de les parcel·les que cal retirar de l'explotació.
  
2. Té la consideració de retirada voluntària la que consisteix en un percentatge de terres superior a l'indicat en l'apartat anterior. Quan es tracte de terres de regadiu només podrà realitzar-se retirada obligatòria, i es flexibilitzarà el límit, com a màxim, cinc punts percentuals per facilitar la gestió adequada de les superfícies de l'explotació.
  
Per a les terres de secà, la suma de les terres retirades amb caràcter obligatori i voluntari no poden representar més del 30 per 100 de la superfície total del secà de l'explotació per a la qual se sol·liciten pagaments compensatoris.
  
Només podran superar aquest percentatge els productors a què es fa referència en l'apartat 4 de l'article 2 de l'Ordre de 22 de novembre de 1996, del Ministeri d'Agricultura, Pesca i Alimentació.
  
3. En explotacions que continguen superfícies situades en regions de producció de secà i de regadiu, la retirada obligatòria de terres per a superfícies situades en regadiu podrà efectuar-se totalment o parcialment en secà. En aquest cas, la quantitat d'hectàrees que s'han de retirar en secà s'ajustarà d'acord amb la diferència de rendiment entre les regions de què es tracte; en aquest supòsit no caldrà respectar el límit del 30 per 100 que s'estableix en l'apartat anterior.
  
4. En qualsevol cas, la superfície retirada del conreu no superarà la superfície dedicada als conreus herbacis per als quals s'haja sol·licitat un pagament compensatori.
  
5. En cap cas podrà traslladar-se l'obligació de retirada de terres de secà a terres de regadiu.
  
6. Les superfícies de retirada han de quedar retirades de la producció durant el període comprés entre el 15 de gener i el 31 d'agost de 1997; s'hi ha de realitzar les tasques de guaret agronòmic amb les pràctiques culturals adequades a cada zona.
  
  
  
Article 10. Normes específiques per als productors de llavors oleaginoses
  
1. Per a la campanya de comercialització 1997-98 quedaran excloses dels pagaments compensatoris específics les superfícies situades a les regions de producció de rendiments inferiors o iguals a 2,0 tm/ha, definides en el Pla de Regionalització Productiva d'Espanya. També en queden excloses les superfícies destinades al conreu de l'arròs.
  
2. Per poder optar a les ajudes compensatòries específiques d'oleaginoses, caldrà que els agricultors utilitzen en les sembres llavors certificades i que acrediten el respecte de la rotació de conreus.
  
  
Article 11. Utilització de les terres retirades de la producció per a l'obtenció de primeres matèries per a la fabricació de productes no alimentaris
  
1. En el cas de destinar les parcel·les agrícoles retirades per produir algunes de les primeres matèries que s'indiquen en el Reglament (CEE) 334/1993, caldrà formalitzar, abans de la sembra, un contracte únic per primera matèria conreada, amb un receptor o primer transformador, i alhora identificar en la sol·licitud d'ajuda «superfícies» les parcel·les objecte dels contractes anteriors amb indicació de l'espècie i varietat i del rendiment previst; s'acompanyarà la sol·licitud d'un compromís escrit que especificarà les dades recollides en l'annex 2 de l'OM de 22 de novembre de 1997, i s'indicarà que les primeres matèries en qüestió es destinaran a algun dels fins que s'estableixen en l'annex III del Reglament (CEE) 334/1993.
  
  
Article 12. Sol·licituds de primes ramaderes
  
1. El procediment per a la sol·licitud, tramitació i concessió de les primes ramaderes es realitzarà d'acord amb el que es preveu en el capítol III de l'Ordre de 26 de novembre de 1996. Els sol·licitants assumiran els compromisos i les obligacions que s'estableixen en l'ordre esmentada.
  
  
Article 13. Controls
  
1. En virtut de l'apartat 2 de l'article 6 del Reglament (CEE) 3.887/1992, un dels elements essencials dels controls administratius serà la realització dels confrontaments informàtics necessaris amb les dades referents a les parcel·les i als animals declarats per garantir que no es realitzaran pagaments indeguts i, en particular, evitar la concessió d'ajudes dobles a càrrec d'una superfície concreta o per un animal determinat per al mateix any civil.
  
2. Pel que fa a possibles controls sobre el terreny, caldrà mantenir els conreus en vigor o, si hi manca, les restes de collita com a mínim fins les dates següents:
  
- 30 de setembre de 1997, per a gira-sol i dacsa.
  
- 30 de juny de 1997, per a la resta de conreus.
  
Tot això sense perjudici del que es disposa en el Reglament CEE 819/1993 per a conreus oleaginosos.
  
Article 14. Penalitzacions relatives a la sol·licitud d'ajuda «superfícies»
  
S'aplicaran les que s'estableixen en l'article 9 del Reglament (CEE) 3.887/1992, de la Comissió, de 23 de desembre, modificat en darrer terme pel Reglament (CE) 1.648/1995, de 6 de juliol, en les condicions que s'hi determinen.
  
  
Article 15. Declaracions falses en les sol·licituds d'ajudes i primes
  
1. Sense perjudici de les responsabilitats penals i administratives que pertoquen, d'acord amb el que es preveu en els articles 9 i 10 del Reglament 3.887/1992, si es contracta una declaració falsa feta por negligència greu, el productor en qüestió quedarà exclòs del benefici del règim d'ajuda o prima per a l'any 1997.
  
Si la declaració falsa s'ha fet deliberadament pel que fa a les superfícies incloses en la seua sol·licitud, el productor quedarà, a més, exclòs per a l'any 1998 del benefici de qualsevol règim d'ajuda a què fa referència aquesta ordre per a una superfície igual a la que figurava en la sol·licitud. Si aquesta declaració falsa fa referència a aspectes relatius a la sol·licitud «animals», el productor quedarà exclòs del benefici del mateix règim d'ajuda per a l'any 1998. A aquest efecte, les diferents primes ramaderes es tindran en compte per separat.
  
  
Article 16. Pagaments de les ajudes i de les primes
  
La tramitació del pagament s'ajustarà a allò que determina el Decret 178/1996, de 2 d'octubre, del Govern Valencià, pel qual es designa la Conselleria d'Agricultura i Medi Ambient com a organisme pagador de les despeses corresponents a la política agrícola comuna.
  
El pagament de les ajudes i de les primes serà a càrrec de la línia pressupostària 401/000/97 (aplicació a la Comunitat Valenciana de la política agrícola comunitària) del programa 714.50 (ordenació i garantia agrària en el marc de la PAC) del pressupost de la Generalitat Valenciana. per a 1997. Finançat per les línies de FEOGA-Garantia següents: B01-10 cultius herbacis, B01-21 carn de vacum i B01-22 carn d'oví i cabrum.
  
1. S'efectuaran els pagaments següents:
  
a) Els avançaments corresponents als grans oleaginosos, en el sistema general previst en el Reglament (CEE) 1.765/1992, en el termini reglamentari determinat.
  
b) Els pagaments compensatoris per a cereals, proteaginoses, lli no tèxtil i arròs, com també la compensació por la retirada de terres en el sistema general, el suplement del pagament compensatori per al blat dur i els pagaments compensatoris per als petits productors de gira-sol, soja i colza que opten pel sistema simplificat, en el termini comprés entre el 16 d'octubre i el 31 de desembre de 1997.
  
c) Les liquidacions corresponents als productors de grans oleaginosos del sistema general, en el termini previst en l'apartat 1 de l'article 11 del Reglament (CE) 658/1996 de la Comissió, de 9 d'abril.
  
d) L'ajuda per superfície per a la producció de certes lleguminoses de gra, en el termini previst en l'apartat 2 de l'article 2 del Reglament (CE) 1.644/1996 de la Comissió, de 30 de juliol.
  
e) Els avançaments iguals al 60 per 100 de l'import de la prima corresponent a les sol·licituds de prima especial presentades durant el primer semestre de l'any, com també a les sol·licituds de vaques nodrisses, a partir de l'1 de novembre de 1997.
  
f) Els pagaments definitius, descomptats, si escau, els avançaments pagats, corresponents als ramaders que mantinguen «vaques nodrisses» i als productors de carn de boví, com també els imports complementaris per extensió a aquells la densitat ramadera dels quals siga inferior a 1,4 UGM/ha i als productors establerts a les illes Canàries, els imports previstos en l'article 13 del Reglament (CEE) 1.601/1992, al més tard el 30 de juny de 1998.
  
g) Els avançaments semestrals equivalents cadascun al 30 per 100 de la prima oví i cabrum estimada d'acord amb el que es preveu en el Reglament (CEE) 3.013/1989 i per als productors en zones desfavorides l'ajuda específica prevista en l'article 1 del Reglament (CEE) 1.323/1990, com també per als productors establerts a les Illes Canàries l'import complementari que es recull en l'article 13 del Reglament (CEE) 1.601/1992, una vegada finalitzat el període de retenció previst en l'apartat 1.b de l'article 21 i després de l'aprovació, per la Comissió Europea, dels imports unitaris.
  
h) Les primes corresponents als productors d'oví i cabrum i el saldo, en cas que s'hagen pagat avançaments, al més tard el 15 d'octubre de 1998.
  
2. Els imports unitaris dels pagaments compensatoris i ajudes per superfície per a la campanya de comercialització 1997/98, seran els que s'estableixen en la normativa comunitària.
  
3. Els imports unitaris de les primes ramaderes per a l'any 1997 seran els següents:
  
a) Per a la prima especial:
  
- Boví mascle no capat: 135 ecus per animal subvencionable.
  
  
- Boví mascle capat: 108,7 ecus per animal subvencionable i tram d'edat.
  
b) L'import complementari, previst en l'article 4 novies del Reglament (CEE) 805/1968, per als productors de carn de vacum i els que mantinguen vaques nodrisses:
  
- 36 ecus per a explotacions amb densitat ramadera igual o superior a 1 UGM/ha, i inferior a 1,4 UGM/ha.
  
- 52 ecus per a explotacions amb densitat ramadera inferior a un UGM/ha.
  
c) Per a la prima en benefici dels productors d'oví i cabrum, els que establisca la Comissió Europea per ovella i cabra, tenint en compte que l'import de la prima a les ovelles que pertanyen a un productor de corders lleugers i a les cabres serà el 80 per 100 del corresponent als productors de corders pesats.
  
Per als productors en zona desfavorida, com es defineix en l'apartat 2 de l'article 15, i d'acord amb el que es preveu en el Reglament (CEE) 1.323/1990, els imports abans esmentats es complementaran per mitjà d'una ajuda específica de 6,641 ecus per ovella per als productors de corders pesats i de 4,589 ecus per cabra i per ovella per als productors de corders lleugers.
  
4. La conversió dels imports dels pagaments compensatoris, ajudes i primes en moneda nacional s'efectuarà aplicant:
  
a) En els pagaments compensatoris i ajudes per superfície, el tipus de conversió agrícola vigent l'1 de juliol de 1997.
  
b) En la prima especial i vaca nodrissa, el tipus de conversió agrícola vigent l'1 de gener de 1997.
  
c) En la prima per oví i cabrum, el tipus de conversió agrícola vigent, pel que fa a:
  
- Els avançaments, el 6 de gener de 1997.
  
- El saldo, el 5 de gener de 1998.
  
  
Article 17. Devolució de avançaments i cobraments indeguts
  
1. En els casos on els productors hagen de tornar els avançaments rebuts o qualsevol pagament percebut indegudament, hauran de reemborsar aquests imports augmentats amb interès calculat d'acord amb el termini transcorregut entre el pagament i el reembossament pel beneficiari, al tipus que s'estableix en la Llei de Pressupostos Generals de l'Estat vigents per a l'any corrent, excepte quan el pagament indegut no siga imputable a la persona interessada, en el qual cas no s'aplicarà cap interès.
  
  
Disposicions finals
  
  
Primera
  
Es faculta la Direcció General de Produccions, Mercats i Pesca perquè dicte les disposicions necessàries per al desenvolupament i l'aplicació d'aquesta ordre.
  
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
  
València, 26 de desembre de 1996
  
  
La consellera d'Agricultura i Medi Ambient,
  
MARIA ÀNGELS RAMÓN-LLIN I MARTÍNEZ


Còpia Permalink ELI